Efecto Pasillo, La Fúmiga, Caramelo i Andy & Lucas posaran el ritme a les festes patronals en honor a Sant Roc
2025-07-24

Sant Roc tornarà a visitar enguany els barris de Burjassot, la música inundarà la Plaça de l’Ajuntament, l’olor de pólvora serà protagonista de diverses nits i les activitats per a grans i menuts es multiplicaran en Burjassot entre el 3 i el 16 d’agost.

Burjassot viurà les festes en honor al seu patró, amb una gran varietat d’actes en els quals la música serà la protagonista indiscutible, amb l’actuació degrups de la talla d’Efecto Pasillo o La Fúmiga i el duo format pels gaditans Andy & Lucas.

Els actes en honor a sant Roc començaran el 3 d’agost amb els tradicionals trasllats del sant que, fins al dimecres 9 d’agost, recorrerà els barris de Burjassot acompanyat de la música de l’Agrupació Musical Los Silos i sent rebut per diferents entitats festives i per les tretze comissions falleres del municipi.

El dijous 10 d’agost començaran els actes festius en la Plaça de l’Ajuntament, a les 18.00 hores, amb una festa infantil a càrrec de la clavaria de Sant Roc 2023, i el repartiment d’orxata i fartons per a tots els presents. Ja en horari de nit, a partir de les 23.30 hores, el grup “Caramelo i DEB” serà l’encarregat de posar el toc musical a la jornada.

El divendres 11 d’agost, a partir de les 11.30 hores i per gentilesa de la clavaria, capitanejada per Salvador Bautista Rubio, hi haurà castells aquàtics en la Plaça de l’Ajuntament. També serà el punt de trobada, a les 18.00 hores, de la festa infantil i, a les 20.30 hores, de la degustació d’entrepans d’embotit per a donar pas, a les 23.30 hores, a l’actuació del grup “Efecto Pasillo”. Aquestes dues últimes activitats estan patrocinades per la Regidoria de Festes de l’Ajuntament.

Entrats ja en el cap de setmana, el dissabte 12 d’agost, a les 23.30 hores, arribarà el “Gran Musical” a la Plaça de l’Ajuntament, patrocinat per la Regidoria de Festes i, a continuació, per gentilesa dels clavaris, hi haurà una macrodiscomòbil. I el diumenge 13 d’agost, després del “Quinto i Tapa” de la vesprada, que tindrà lloc sobre les 18.00 hores, serà el torn del concert de La Fúmiga, a les 23:30 hores, patrocinat pel Consistori. Per a tancar la nit, novament macrodiscomòbil patrocinada pel clavaria de Sant Roc 2023. Tot en la Plaça de l’Ajuntament.

La pólvora serà, com cada any, la protagonista indiscutible del dilluns 14 d’agost amb la Baixada Infantil, les Masletades nocturnes i la Coetà de la Penya El Coet. Comptant amb la col·laboració de la citada entitat burjassotera, a les 20.00 hores, tindrà lloc, abans de la Baixada i la Rodà Infantil, la benedicció de les canyes en l’Ermita de Sant Roc. Una vegada beneïdes, a les 20.30 hores i pel recorregut habitual, tindrà lloc la Baixada Infantil que, en arribar a la Plaça de l’Ajuntament, donarà pas a la Rodà infantil. Després, tots els participants continuaran fins a la Parròquia de Sant Miquel Arcàngel.

A les dotze de la nit començaran les Mascletades Nocturnes, amb un primer tret en el camp del CS Díaz Pintado i, sobre les 00.45 h, en l’aparcament de les Palmeres. En finalitzar tots dos trets, sobre les 01.00 hores, tindrà lloc la Coetà organitzada per la Penya El Coet en la zona del Centre de Salut d’Especialitats.

El dia de la Mare de Déu de l’Assumpció, el 15 d’agost, començarà amb la Missa Major a l’Església de Sant Miquel, a les 12.00 hores, oferida per les Clavarieses. Després, sobre les 14.00 hores, es dispararà una mascletà al carrer Pintor Goya. A la vesprada, a les 20.00 hores, se celebrarà la processó de la Mare de Déu per l’itinerari habitual, acompanyada per l’Agrupació Musical Los Silos i es dispararan les 21 Salves que anuncien la imminent festivitat en honor al patró, Sant Roc. A les 23.30 hores, en la Plaça de l’Ajuntament, la veu dels gaditans Andy & Lucas, sonarà en un gran concert obert a tota la ciutadania i patrocinat per l’Ajuntament.

La festivitat de Sant Roc, el 16 d’agost, començarà a les nou del matí en l’Ermita, amb la missa en honor al patró oferida per l’Associació d’Amics de Sant Roc. En finalitzar la missa, hi haurà repartiment d’orxata i fartons per a tots els presents. A les 11.30 hores, els clavaris es concentraran en la Plaça de l’Ajuntament per a dirigir-se a la Parròquia de Sant Miquel, on tindrà lloc la Missa Major en honor al patró, que serà a les 12 hores.

Una vegada finalitzada la missa, sobre les 13.30 hores, es farà la tradicional visita a la Llar Sequera i sobre les 14.15 hores, a l’Ajuntament, començarà la traca “correguda” que, recorrent diversos carrers del municipi, baixarà fins a Pintor Goya per a, sobre les 14:30h prendre la mascletà, patrocinada per la Regidoria de Festes.

Els actes de la vesprada començaran a les 19.30 hores, amb la concentració dels clavaris en la Plaça de l’Ajuntament per a tornar a dirigir-se a Sant Miquel Arcàngel i des d’allí, començarà, sobre les 20.00 hores, la processó en honor a Sant Roc, que seguirà el seu itinerari habitual i comptarà també amb la música de l’Agrupació Musical Los Silos.

Arribant a les últimes hores del dia, a les 23.30 hores tindrà lloc la tradicional Pujà i Rodà de Sant Roc, declarada en 2014 Festa d’Interés Turístic de la Comunitat Valenciana. Eixint de la Parròquia de Sant Miquel i recorrent els carrers de Burjassot, Sant Roc arribarà a la Plaça de l’Ajuntament on tindrà lloc la Rodà per a, posteriorment, dirigir-se a l’Ermita on descansarà dels seus dies de festa. Aquesta esperada acció festiva compta amb la col·laboració de la Penya El Coet.

A la una de la matinada, les festes en honor a Sant Roc conclouran amb un castell de focs artificials en l’aparcament de les Palmeres, patrocinat per la Regidoria de Festes.